DA Den Europæiske Unions Tidende C 257/54

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2007/C 257/17)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

RESUMÉ

RÅDETS FORORDNING (EF) Nr. 510/2006

»CIPOLLOTTO NOCERINO«

EF-nr.: IT/PDO/005/0453/10.03.2005

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche agricole e forestali Adresse: Via XX Settembre, 20 I-00187 Roma Tlf. (39) 06 481 99 68 Fax (39) 06 42 01 31 26 e-mail: qpa3@politicheagricole.it

2. Ansøgende sammenslutning:

Navn: Comitato promotore per la registrazione D.O.P. «Cipollotto Nocerino» Adresse: Via Fucilari, 28 (presso CONFAS) I-84014 Nocera Inferiore (SA) Tlf. (39) 338 77 311 23 Fax. (39) 081 92 64 77 e-mail: bulleri@email.it Sammensætning: Producenter/forarbejdningsvirksomheder ( X ) andet ( )

3. Produktets art:

Kategori 1.6 — Frugt, grøntsager og korn; ubehandlet eller forarbejdet, bilag 1 — Løg.

4. Varespecifikation:

(sammenfatning af betingelserne i punkt 4.2)

4.1. Navn: »Cipollotto Nocerino«

4.2. Beskrivelse: »Cipollotto Nocerino« BOB omfatter løg, der tilhører den toårige grøntsag Allium Cepa L. Ved markedsføringen skal produktet have følgende kendetegn: LØGET: Smag: sødlig og slet ikke skarp, karakteristisk og aromatisk; Form: cylinderformet, dog tykkere ved bunden; Farve: indre og ydre blade er fuldstændig hvide; Løgets størrelse: mellem 1 og 5 cm; Vandindhold: over 92 %. BLADE: Farve: dybgrøn med søgrønt skær; Form: lineær, hul, cylindrisk og tilspidset. For at kunne markedsføres skal »Cipollotto« være: sund, hel, ren, uden synlige uvedkommende stoffer, ubeskadiget, uden hule stængler, parasitfri, uden unormal ekstern fugtighed, fri for uvedkommende lugt og/eller smag, uden synlige eksterne skud, uden hævelser forårsaget af unormal plantevækst, robust, kompakt, med eller uden rodtråde, og bladene kan være hele eller skåret i forskellig størrelse.

4.3. Geografisk område: Dyrkningen af »Cipollotto Nocerino« foregår i hele Sarno-dalen, der breder sig til Agro Nocerino i Salerno-provinsen og til den sydvestlige del af Napoli-provinsen. De pågældende kommuner er detaljeret beskrevet i varespecifikationen.

4.4. Oprindelse: Hver enkelt fase i produktionsprocessen overvåges, idet input og output for hver fase dokumenteres. På denne måde, og ved at producenterne, de pågældende marker og pakkevirksomhederne opføres i særlige registre, der føres af kontrolinstansen, sikres det, at produktet kan spores (fra produktionsprocessens afslutning til dens begyndelse). Alle fysiske og juridiske personer, der er opført i de pågældende registre, underkastes kontrol fra kontrolinstansens side, i overensstemmelse med bestemmelserne i varespecifikationen og den pågældende kontrolplan. Konstaterer kontrolinstansen overtrædelse af bestemmelserne, kan produktet ikke — selv om overtrædelsen kun berører en enkelt fase i produktionskæden — markedsføres med den beskyttede oprindelsesbetegnelse »Cipollotto Nocerino«.

4.5. Fremstillingsmetode: Ifølge varespecifikationen skal dyrkningen af »Cipollotto« ske på åben mark. Jorden pløjes til højst 40 cm dybde og fræses herefter som forberedelse til såning. Plantetætheden må højst være på 200/m2, og der skal være 20-35 cm mellem rækkerne og 10-15 cm mellem planterne. De anvendte frø fremstilles udelukkende fra løg, der dyrkes og udvælges i området som angivet i varespecifikationens pkt. 3. Såningen kan finde sted året rundt i såbede eller direkte i marken; udplantningen foretages, når planterne har nået en højde på 14-16 cm. Vandingens omfang er direkte forbundet med årstidernes klima: i sommerperioden vandes der 3-4 gange om ugen. Det er ligeledes nødvendigt at gødske ved plantningen og igen, når planten viser tegn på vækst, og der anvendes ukrudtbekæmpelsesmidler før og efter såning eller før og efter udplantning. Produktion og emballering skal finde sted i det geografiske område for at sikre kvaliteten, sporbarheden og kontrollen.

For at undgå yderligere beskadigelser, der kunne mindske mængden af salgbare produkter, og navnlig et helt partis kvalitet, er det altafgørende at foretage sådanne operationer inden for korte tidsrum, når løget stadig har sin fulde celleturgor: kun på denne måde kan løget skrælles under de bedste fysiologiske betingelser, og der kan opnås de bedst mulige resultater. For at påvise vigtigheden af at hele forberedelsen og emballeringen sker på produktionsstedet og så hurtigt som muligt, bør det understreges, at »Cipollotto Nocerino« spises rå, og at dets væsentligste egenskaber (duft, skin, delikate tekstur, saftighed, sprødhed, fasthed) gør det til et enestående produkt, hvis høje kvalitet ville blive uopretteligt truet med eventuelle yderligere håndteringer og/eller transport til andre steder.

4.6. Tilknytning: Der findes sikre beviser på løgdyrkning i Sarno-bækkenet for over 2000 år siden: i det antikke Pompei er der løg afbilledet i Larario del Sarno. Historiske kilder taler i Middelalderen om »cipollotto«, der blev solgt på markedet sammen med appelsiner, citroner og kastanjer. Det blev af den berømte lægeskole i Salerno, Hippocratica Civitas, anbefalet at anvende løg. Også i slutningen af det 19. århundrede og begyndelsen af det 20. blev løget omtalt og beskrevet i agronomibøger og kataloger fra de vigtigste frøproducenter. Dyrkningen af sølvhindeløg har siden da haft stor betydning i den lokale produktion. De særlige jordbunds- og klimaforhold har i århundreder været gunstige for Cipollotto-dyrkning i Sarno-dalen. Jordens oprindelse, udvikling og nuværende struktur udgør det optimale grosted for Cipollotto, der gror godt i en let, fugtig, kølig, veldrænet jord uden stagnerende vand. Vulkaner i de nærliggende områder har været afgørende for Sarno-dalens geolitologiske dannelse; Vesuvs talrige udbrud har bidraget til jordbundens lagdeling og fysisk-kemiske sammensætning. Med jævne mellemrum har Vesuv overdækket området med aske, mineraler og lapilli og dermed beriget jorden med næringsstoffer og dannet et naturligt og effektivt dræn.

Et andet vigtig træk af de lokale dyrkningsforhold er fotoperioderne: der er en ligelig fordeling af lyse og mørke timer, der er gunstig for dyrkning af Liliacee med hurtigtvoksende løg, da det fremmer en ligevægtig vækst af plantedelene over jorden som under jorden, hvilket er medvirkende til at danne plantens organoleptiske og morfologiske egenskaber og er afgørende for løgets naturlige hvide farve.

Det milde klima, der er typisk for det centrale Middelhavsområde, er særlig begunstiget derved, at Monti Picentini, Monti Lattari og Vesuv beskytter området mod de nordøstlige vinde og skaber ideale vækst- og temperaturbetingelser uden ekstreme temperaturer året rundt. Foruden disse miljømæssige faktorer er der den menneskelige faktor: landbrugeres århundredelange specifikke erfaring med deres fuldstændig manuelle produktionsteknikker, (f.eks. manuel udplantning, skrælning af løg, frøproduktion), er beviset for det nære forhold mellem produktet, producenterne og lokalområdet og for omfanget af denne kombinations påvirkning, der gør produktet unikt i sin art og giver det dets ubestridelige omdømme.

4.7. Kontrolinstans:

Navn: CSQA Certificazioni S.R.L. Adresse: Via San Gaetano, 74 I-36016 Thiene (VI) Tlf. (39) 0445 31 30 11 Fax (39) 0445 31 30 70 e-mail: csqa@csqa.it

4.8. Mærkning: Løgene skal emballeres således, at produktet sikres en hensigtsmæssig beskyttelse. Emballagen skal på samme side være forsynet med følgende oplysninger, anført med bogstaver, som er let læselige, ikke kan udviskes og er synlige udefra: Cipollotto Nocerino og Denominazione Origine Protetta eller forkortelsen D.O.P. Hver pakke skal bære identifikationsmærket, det grafiske symbol der er forbundet med den beskyttede oprindelsesbetegnelse, såvel som oplysninger om producenten og/eller pakkevirksomheden (evt. blot med kodeangivelse). Handelsmæssige oplysninger: Produktkategori »Ekstra« eller »Kat. 1«, den faktiske mængde af produktet i pakken udtrykt i overensstemmelse med gældende regler. Logoet består af en rund figur med tre elementer: en stiliseret »Cipollotto«-plante, der består af et cylinderformet hvidt løg og to aflange grønne blade. Et andet element er et grønt skråtliggende stiliseret »S«, hvor Cipollotto-planten er afbilledet ved nederste venstre spids. Det tredje element udgøres af navnet »Cipollotto Nocerino«, der står i højre side af logoet og tangerer det lange »S« på midten. Der er en detaljeret beskrivelse af logoet i varespecifikationen. De produkter, hvortil der er blevet anvendt »Cipollotto Nocerino D.O.P.«, også efter forarbejdning, kan markedsføres i emballage, der er påført henvisning til den pågældende betegnelse, uden af EF-logoet anføres, hvis:

produktet med beskyttet betegnelse »Cipollotto Nocerino«, certificeret som sådant, er den eneste varekategori, der indgår i produktet;

de, der anvender »Cipollotto Nocerino« DOP, har fået tilladelse af indehaverne af den registrerede intellektuelle ejendomsret til betegnelsen »Cipollotto Nocerino« DOP forsamlet i en sammenslutning under Ministero delle Politiche Agricole Alimentari e forestali: Denne sammenslutning står også for optegnelsen i de rette registre og kontrollerer, at den beskyttede betegnelse anvendes korrekt. Findes der ikke en sådan sammenslutning, udføres ovenfor nævnte funktioner af Ministero delle politiche agricole, alimentari e forestali, der er den nationale myndighed med ansvar for anvendelse af forordning (EF) nr. 510/2006.

(1) EUT L 93 af 31.3.2006, s. 12.